Regeringens nye restriktioner er trådt i kraft lørdag, og restriktionerne betyder blandt andet, at restaurationer, cafeer og værtshuse skal lukke klokken 22. Samtidig har Nordjyllands Politi udstedt opholdsforbud i Jomfru Ane Gade fra lørdag aften. Det betyder, at man må gå igennem festgaden, men man må ikke stoppe op. - Vi har erfaring med, at folk står uden for restaurationerne og lige skal snakke af, siger vicepolitiinspektør Niels Kronborg fra Nordjyllands Politi. Men den går altså ikke længere, for når klokken har passeret 22, er festen i gaden forbi. - Vi er til stede i Jomfru Ane Gade og har samtidig aftalt med restautørerne der, at de giver gæsterne besked om, hvad de skal gøre, når stedet er lukket. Vi står klar til at gå i dialog med folk og forklare dem om de nye restriktioner, og vi er klar med bødeblokken, hvis man ikke finde ud af de nye regler, siger Niels Kronborg. Opholdsforbuddet i Jomfru Ane Gade er indført, fordi Nordjyllands Politi på den måde vil forsøge at forhindre spredningen af coronavirus, ligesom politiets indsats nu igen er skærpet omkring aften- og nattelivet. - Vi er til stede hele natten og er opmærksom på, at folk ikke tager ophold andre steder rundt om i Aalborg, siger Niels Kronborg. Samtidig skærper politiet indsatsen i restaurationsmiljøet i hele Nordjylland.
Lørdag aften skal cafeer og restauranter lukke klokken 22, og Nordjyllands Politi har et særligt øje på landets største festgade, Jomfru Ane Gade i Aalborg.